Xirivella comptarà amb una nova aula per a alumnat de 2 anys el pròxim curs
28 de març de 2023

Xirivella tindrà una nova aula gratuïta de 2 anys a partir del curs 2023/2024, segons ha informat la Conselleria d'Educació dins del programa que està desenvolupant per a augmentar l'oferta d'educació pública en aquest rang d'edat. Serà en el CEIP Ramón y Cajal i oferirà 18 places. “L'aula de 2 anys suposa per a nosaltres l'oportunitat d'acostar la gratuïtat de l'ensenyament a l'alumnat més xicotet. També és una oportunitat com a centre per a créixer i desenvolupar una transició més amable al segon cicle d'educació infantil. A més, ens dóna l'oportunitat d'oferir un clima de seguretat, confiança i afecte, on les xiquetes i xiquets se senten segurs i feliços", afirma Maribel Tortosa, cap d'Estudis del CEIP Ramón y Cajal.

Amb l'aula del CEIP Ramón y Cajal, ja són quatre els centres d'educació Primària amb oferta gratuïta per a alumnat de 2 anys a Xirivella. En 2016 es va crear la primera en el CEIP Rei En Jaume, en 2017 en el Vicent Tosca i en 2021 en l'Antonio Machado. “Amb l'aula de 2 anys completem oferta de 0-3 anys, que dota d'oportunitats a les famílies per a escolaritzar gratuïtament als seus fills i filles en aules públiques i gratuïtes. Eixa és la nostra funció com a gestors públics, garantir oportunitats”, assegura Encarna Martí, regidora d'Educació.

A esta oferta educativa en la primera edat se suma la de l'Escoleta infantil Cati Alonso, que va obrir les seues portes en 2022 i que actualment té les seues 86 places de 0 a 3 anys cobertes.